**„Mul on vedanud – olen leidnud töö, mida tõeliselt naudin. Ja mulle makstakse selle eest ka veel!“**

**Triin, sa oled 29-aastane ja juhid Tallinna kõige hipsterlikumat 84-toalist disainhotelli. Kuidas nii?**

Minu loos mängivad rolli mõned kokkulangevused ja parasjagu head õnne on mul ka olnud. Oma „hotellipisiku“ sain teismelise eas kui käisin suvel abiks ühes vanalinna hotellis. Sain aru, et mulle meeldib olla inimeste keskel, nendega suhelda. Sain praktiseerida võõrkeeli (*Triin suhtleb nii inglise kui prantsuse keeles*) ja läbi vahetu suhtlemise turistidega tundsin kuidas ka minu maailm avardub. Tundsin ennast väga olulisena – mina sain rääkida külalistele meie riigi ja linna lugu ja oma teadmiste ja oskustega aidata nende kogemust Tallinnast ja Eestist vormida. Mõtlesin juba toona, et selline töö võiks mulle sobida!

**Lõpetasid Prantsuse Lütseumi, aga hotellikooli ei läinudki?**

Ütleme nii, et ühiskondlik ja perekondlik surve ei lubanud alla ülikooli midagi vaadata. Loogiline oli minna edasi Tallinna Ülikooli prantsuse filoloogiat õppima. Pidasin vastu kaks aastat. Hotellis olen kui oma loomupärases keskkonnas. Teenindustöö on oma olemuselt väga „laetud“ – päeva jooksul on erinevad inimesed, situatsioonid, väiksemad ja suuremad väljakutsed. Õpid prioriteete seadma ja sageli uuesti ümber seadma. Kuna külalised vahetuvad igapäevaselt, ei ole ükski päev päris sama, mis eelmine. Teatud inimtüübile on see meelepärane, põnevaid väljakutseid esitav ja paneb silma särama. Mõne teise jaoks on see ilmselt närtsitav ja raske. Mul vedas, et ma juba väga noorena seda tööd „nuusutada“ sain ja tegelikult ka äratundmisele jõudsin, et see on minu jaoks nauditav ja põnev üheaegselt.

**Teenindaja töös on ka keerulisi momente. Räägiksid neist?**

Ma ise olen vaid hotelli- ja restoranisektoris teeninduses tegutsenud ja mulle vahel tundub, et meil on siin nagu mingi omaklubi, väikse kiiksuga inimesed. Meile meeldib teiste eest hoolitseda. Natuke nagu, et tahaks teha inimestele head ja arstiks õppida, aga saad aru, et päriselt arsti sinust ei saa. Me ei päästa elusid, aga sageli päästame päevi! Kehvas tujus või tüli noriv klient on heale teenindajale nagu üks keskmise keerukam ristsõna. Lahendamine nõuab keskendumist, kuid kui lahendus käes, siis on emotsioon ka laes. Eks kindlasti on ka keerulisemaid hetki ja alati ei olegi head lahendust, aga need õppetunnid, mis on kriitilisemad, on ka kõige kaalukamad, kas pole? Võin siiski lubada, et heal teenindajal on vahetuse lõpus jalad ehk ringi sebimisest väsinud, kuid energia on laes ja emotsionaalselt väsimust ei tunta.

**Ütle mulle kolm põhjust miks sa arvad, et tubli noor inimene võiks üldse hotelli tööle tulla? Eriti praegusel ajal?**

Kui ausalt öelda, siis ma ei tea teist alternatiivi, kuhu võetakse tööle kogemusteta ja väljaõppeta noori inimesi ja kus läbi töökogemuse õpib nii palju! Lühikese aja jooksul näeme sageli väga suuri arenguid – tuleb julgus, suhtlemisoskused, viisakus, meeskonnatöö, probleemide lahendamise oskus ja ka võõrkeelte praktika.

Selline kogemus annab noortele tohutut enesekindlust ja on tegelikult väga heaks baasiks ükskõik mis elualal edasi tegutsedes. Kui uurida tippjuhtide käest, kus oli nende esimene töökogemus ja mida nad sellest õppisid, siis väga sageli tuuakse esile just meie valdkonda. Me oleme nagu tippjuhtide kasvulava!

Kolmandaks – hotellides on tulemas põnevad ajad. Pandeemia ajal kaotasime paraku tuhandeid töötajaid. Nüüd värbame inimesi jõuliselt juurde, aga see tähendab, et meil on ka kiired karjäärivõimalused ambitsioonikamatele. Lähiaastatel kasvab välja uus põlvkond, kes hakkab juhtima uutmoodi külalislahkuse teenust. Ei raatsiks seda vaid kõrvalt vaadata!

**Kõige lõpuks - mis võiks olla sinu soovitus 20-aastasele iseendale?**

Ära lase end heidutada ega mõjutada teiste inimeste arvamustest, veel enam emotsioonidest. Sind ei tee õnnelikuks ega ka õnnetuks ei diplom ega ametikoht vaid see, millega sa oma päevi tegelikult sisustad. Leia see, mida naudid ja mis sulle meeldib! Ja maga rohkem! Siis oled ise õnnelikum ja tasakaalukam.